KOMMISSIONENS BESLUTNING af 20. juli 1998 om miljøkriterierne for tildeling af Fællesskabets miljømærke til opvaskemaskiner (meddelt under nummer K(1998) 2102) (EØS-relevant tekst) (98/483/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 880/92 af 23. marts 1992 om en EF-ordning for tildeling af et miljømærke (1), særlig artikel 5, stk. 1, andet afsnit, og

ud fra følgende betragtninger:

I artikel 5, stk. l, første afsnit, i forordning (EØF) nr. 880/92 fastsættes det, at betingelserne for tildeling af miljømærket fastlægges for hver produktgruppe for sig;

i artikel 10, stk. 2, i forordning (EØF) nr. 880/92 fastsættes det, at produktets indvirkning på miljøet vurderes ud fra de specifikke kriterier for produktgrupperne;

ved beslutning 93/431/EØF (2) fastlagde Kommissionen miljøkriterier for tildeling af miljømærket til opvaskemaskiner, som efter beslutningens artikel 3 udløb den 30. juni 1996;

der bør vedtages en ny beslutning om fastlæggelse af miljøkriterierne for denne produktgruppe, som skal gælde for en periode på yderligere tre år efter udløbet af gyldighedsperioden for de foregående kriterier, således at fabrikanter og importører af opvaskemaskiner kan deltage i EF-miljømærkningsordningen;

de kriterier, der blev fastlagt ved beslutning 93/431/EØF, bør revideres, således at prøvningsmetoder og klassificering efter energiforbrug samt opvaske- og tørreevne udtrykkes i overensstemmelse med Kommissionens direktiv 97/17/EF (3) om gennemførelsesbestemmelser til Rådets direktiv 92/75/EØF (4) for så vidt angår energimærkning af opvaskemaskiner, samt at kriterierne for energi- og vandforbrug tilpasses de teknologiske innovationer og udviklingen på markedet;

i overensstemmelse med artikel 6 i forordning (EØF) nr. 880/92 har Kommissionen hørt de vigtigste interessegrupper i et samrådsforum;

de i denne beslutning fastsatte foranstaltninger er i overensstemmelse med udtalelse fra det udvalg, der er nedsat i medfør af artikel 7 i forordning (EØF) nr. 880/92 -

VEDTAGET FØLGENDE BESLUTNING:

Artikel 1

Ved produktgruppen »opvaskemaskiner« (i det følgende benævnt »produktgruppen«) forstås:

- Opvaskemaskiner med almindelig el-nettilslutning til husholdningsbrug solgt til offentligheden. Apparater, der også kan benytte andre energikilder, som f.eks. batterier, eller som ikke er forsynet med et indbygget varmelegeme, er ikke omfattet.

Artikel 2

Produktgruppens indvirkning på miljøet og brugsegnethed vurderes ud fra de specifikke miljøkriterier i bilaget.

Artikel 3

Definitionen af og de specifikke miljøkriterier for produktgruppen gælder for en periode på tre år regnet fra den første dag i den måned, der følger efter vedtagelsen af kriterierne.

Artikel 4

For administrative formål er kodenummeret for produktgruppen »002«.

Artikel 5

Denne beslutning er rettet til medlemsstaterne.

Udfærdiget i Bruxelles, den 20. juli 1998.

På Kommissionens vegne

Ritt BJERREGAARD

Medlem af Kommissionen

(1) EFT L 99 af 11. 4. 1992, s. 1.

(2) EFT L 198 af 7. 8. 1993, s. 38.

(3) EFT L 118 af 7. 5. 1997, s. 1.

(4) EFT L 297 af 13. 10. 1992, s. 16.

BILAG

RAMME

For at få tildelt miljømærket skal en opvaskemaskine opfylde kriterierne i dette bilag, som tager sigte på at fremme

- en reduktion af miljøskader eller -risici i forbindelse med anvendelsen af energi (global opvarmning, forsuring, opbrug af ikke-fornyelige ressourcer) ved at nedbringe energiforbruget

- en reduktion af miljøskader i forbindelse med anvendelsen af naturressourcer ved at nedbringe vandforbruget

- en reduktion af vandforureningen ved at mindske forbruget af opvaskemidler.

Derudover tilskynder kriterierne til at benytte bedste praksis og øge forbrugernes miljøbevidsthed.

Endvidere tilskyndes der gennem mærkning af komponenter af plast til genanvendelse heraf.

NØGLEKRITERIER

1. Energiøkonomiske kriterier

Opvaskemaskiner til 10 kuverter eller derover skal have et energieffektivitetsindeks på under 0,76 som defineret i bilag IV til Kommissionens direktiv 97/17/EF ved anvendelse af samme prøvningsmetode EN 50242 og samme program som det, der er valgt i direktiv 97/17/EF.

Apparatet kan således klassificeres under energikategori A eller B som defineret i bilag IV til direktiv 97/17/EF.

Opvaskemaskiner til færre end 10 kuverter skal have et energieffektivitetsindeks på under 0,88 som defineret i bilag IV til direktiv 97/17/EF ved anvendelse af samme prøvningsmetode EN 50242 og samme program som det, der er valgt i direktiv 97/17/EF.

Apparatet kan således klassificeres under energikategori A, B eller C som defineret i bilag IV til 97/17/EF.

2. Vandøkonomiske kriterier

Vandforbruget i opvaskemaskinen (udtrykt som W(målt)) skal være lavere end eller lig med nedenstående tærskelværdi:W(målt) ≤0,6 s + 11,2

hvor

W(målt) = opvaskemaskinens målte vandforbrug i liter pr. opvask med en decimal

s = det antal standardkuverter, som opvaskemaskinen er beregnet til.

Vandforbruget måles ved anvendelse af samme prøvningsmetode EN 50242 og samme program som det, der er valgt i direktiv 97/17/EF.

3. Forebyggelse af anvendelse af for meget opvaskemiddel

Apparatets opvaskemiddelbeholder skal være forsynet med en klar doseringsangivelse, således at forbrugeren kan tilpasse opvaskemiddeldoseringen til fyldningens art og mængde samt tilsmudsningsgrad (se også kriterium 5.1.g).

KRITERIER FOR BEDSTE PRAKSIS

4. Betjeningsdesign

1. Apparatet skal gøre det muligt for brugeren at vælge et program til opvask af en standardfyldning, hvor der anvendes de opvaskemidler, der giver det bedste resultat ved temperaturer under 65 °C, dvs. 55 ° eller 50 °C.

2. Apparatet skal være forsynet med klare angivelser af de programvalgmuligheder, der findes (normalprogram, lav temperatur, kraftig eller let tilsmudsning osv.)

3. En eventuel saltdosering skal kunne indstilles efter det stedlige vands hårdhedsgrad, og der skal være en saltpåfyldningsindikator.

5. Brugervejledning

Med apparatet skal der følge en instruktionsbog, der giver anvisninger om, hvorledes det anvendes miljørigtigt, og især:

1. Anbefaler, hvordan man opnår optimalt forbrug af energi og vand samt opvaskemidler, salt osv., herunder

a) Instruerer i den rigtige installationsmåde for opvaskemaskinen og tilråder, hvilket brændstof det er bedst at anvende til brugsvandsopvarmning, hvis apparatet kan tilsluttes til varmt vand.

b) Tilråder en eventuel saltdosering til det stedlige vands hårdhedsgrad.

c) Tilråder så vidt muligt altid at fylde maskinen op.

d) Tilråder at undlade skylning af service, inden det anbringes i opvaskemaskinen.

e) Tilråder, hvordan et eventuelt skylleprogram bedst anvendes.

f) Tilråder hvilke af de opvaskemidler, som findes på markedet, der er bedst egnede til temperaturer under 65 °C og kan være energibesparende.

g) Tilråder at dosere opvaskemidlet efter fyldningens art, mængde og tilsmudsningsgrad (f.eks. at halv fyldning kræver mindre opvaskemiddel). Der bør henvises til opvaskemiddelbeholderens inddeling.

h) Oplyser opvaskemaskinens energi- og vandforbrug for de forskellige programmer, således at forbrugeren kan vælge et passende program med minimalt energi- og vandforbrug.

i) Tilråder ikke at lade opvaskemaskinen blive stående på »tændt«, når programmet er færdigkørt, da der kan være betydeligt energiforbrug i vågeposition. Instruktionsbogen skal indeholde oplysninger om programmernes varighed.

j) Oplyser maskinens opvaske- og tørreevne med henvisning til etiketten om energiforbrugskategori.

k) Tilråder vedligeholdelse af opvaskemaskinen, herunder regelmæssig rengøring af filtre og fjernelse af aflejringer.

l) Oplyser, at det kan føre til større forbrug af energi, vand og/eller opvaskemidler, hvis ovenstående råd ikke følges hvilket igen kan forøge udgifterne til brug af maskinen og føre til dårlige resultater.

2. Oplyser, hvilke af maskinens bestanddele og materialer der kan genbruges og/eller genanvendes.

3. Tilråder forbrugeren at indhente oplysninger om affaldsbortskaffelsesmulighederne og om at følge dem, når opvaskemaskinen skal kasseres.

6. Genanvendelse

Komponenter af plast, der vejer over 50 g, skal være forsynet med en varig mærkning af materialets art i overensstemmelse med ISO 1043.

Undtaget fra dette kriterium er materialer af ekstruderet plast.

YDELSESKRITERIER

7. Opvaskeevne

Opvaskemaskinen skal have et opvaskeevneindeks på over 0,88 som defineret i bilag IV til direktiv 97/17/EF ved anvendelse af samme prøvningsmetode EN 50242 og samme program som det, der er valgt i direktiv 97/17/EF.

Apparatet kan således klassificeres under kategori A, B eller C som defineret i bilag IV til direktiv 97/17/EF.

8. Tørreevne

Opvaskemaskinen skal have et tørreevneindeks på over 0,78 som defineret i bilag IV til direktiv 97/17/EF ved anvendelse af samme prøvningsmetode EN 50242 og samme program som det, der er valgt i direktiv 97/17/EF.

Apparatet kan således klassificeres under kategori A, B eller C som defineret i bilag IV til direktiv 97/17/EF.

9. Støjemissioner

Luftbåren støj fra apparatet, bestemt som lydeffekt, må ikke overstige 55 dB (A) for fritstående modeller og 51 dB (A) for indbygningsmodeller.

Måling af støjniveauet foretages i overensstemmelse med Rådets direktiv 86/594/EØF (1), efter standarderne i standard EN 50242.

10. Støjoplysninger

Oplysning om maskinens støjniveau skal angives på en for forbrugeren klart synlig måde. Oplysningen angives på etiketten om energiforbrugskategorien for opvaskemaskiner.

Støjniveauet skal være målt og oplysningen herom udtrykt i overensstemmelse med direktiv 86/594/EØF efter standarderne i standard EN 50242.

PRØVNING

11. Prøvningslaboratorier

Prøvningen gennemføres på ansøgerens bekostning af laboratorier, der opfylder de generelle krav i standard EN 45001, og som har erfaring med prøvning af opvaskemaskiner.

FORBRUGEROPLYSNINGER

Følgende oplysninger skal gives på en for forbrugeren klart synlig måde (om muligt helst ved siden af etiketten):

- Dette produkt har opnået EU-miljømærket, fordi det er energi- og vandforbrugsøkonomisk.

- Yderligere oplysninger om, hvorledes miljøpåvirkningerne kan mindskes, findes i instruktionsbogen.

(1) EFT L 344 af 6. 12. 1986, s. 24.